Vermiste sersant se dienspistool ook wegMichael van der Watt. Die soektog na sers. Michael van der Watt (35) van die Motherwell-taktiesereaksie-eenheid in die Oos-Kaap duur voort. Kol. Priscilla Naidu, woordvoerder van die polisie, het Woensdag aan Maroela Media gesê die soekspanne het op sy fiets afgekom naby die Van Stadensbrug op die N2 buite Port Elizabeth. Naidu het gesê daar is vandag nog geen nuwe leidrade nie. “Spanne gaan bloot aan waar ons gister die soektog afgelas het by die Van Stadensrivierkloof. “Die fiets is in ŉ digte bos opgespoor aan die oorkant van die pad naby die brug. Iemand sou dit daarheen moes dra,” het Naidu gesê. Lede van die polisie en die gemeenskap het saam op die fiets afgekom gedurende ŉ soektog te voet. Maroela Media het vroeër berig Van der Watt het Sondag vermis geraak. Hy is laas gesien deur ŉ kollega wat hom Sondagoggend ná ŉ nagskof by die huis gaan aflaai het. Naidu het aan Maroela Media verduidelik dat Van der Watt se vrou vir die langnaweek weg was saam met haar ouers en eers Maandag weer tuis gekom het. “Sy het gesien sy beursie en selfoon was in die huis, maar sy fiets en dienspistool was weg. Sy het hom toe as vermis aangemeld omdat sy laat Sondagaand laas van hom gehoor het.” Volgens Naidu het bure beweer hulle het Maandagoggend iemand in fietsryklere die huis sien verlaat. Die polisie het mense met inligting gevra om die Kabega Park-polisiestasie by 041 397 6801/02 te bel.